«Жеңістің туы желбіре!»

 Ұлы Отан соғысының аяқталғанына 72 жыл толуына орай, мектебіміздің тәрбие ісі жөніндегі орынбасары М.Омарова және аға тәлімгер А.Аренованың ұйымдастыруымен «Малтабар орта мектебі» КММ-де «Жеңістің туы желбіре!» атты мерекелік іс-шара өткізілді. Мерекеге ауылымыздың тыл ардагерлері: Әбілов Сағымбай, Имағамбетов Аматай аталарымыз бен Блялова Мәшакар әжеміз шақырылды.

 Бұл мерекені лайықты атап өту қазіргі ұрпақтың парызы деп білеміз. Жыл өткен сайын Отан үшін болған ұрыстың маңызы және онда қаза болған бабаларымыздың ерліктері мәңгі жадымызда қалмақ. Ерлік ешқашанда да ұмтылуыға тиісті емес. Ұлы Отан соғысына Қазақстаннан 1 миллион 700 мыңнан астам жауынгер қатысты. Олардың басым көпшілігі ұрыс даласында қаза тауып, хабар ошарсыз кетті.

 Иә, бұл мереке туған елінің тәуелсіздігі мен бейбіт өмірі жолында от кешкендердің ерлігінің, Отанға деген шексіз махаббатының, өшпес рухының жарқын белгісі іспетті. Қасіретті жылдар бізден алыстаған сайын қан майданға қатысып, ел мен жер үшін қанын төккен аяулы ата- әкелеріміздің есімдері тарих төрінде айшықтала түсуде.

 Ерлік- елге мұра, ұрпаққа ұран. Ол күндердің даңқы ешқашанда өшпейді. Иә, бүгінде от жалын кешіп, Отанды қорғаған  майдангерлер қатары сиреп барады. Осыны сезініп, арамызда жүрген майдангерлік ерлігі- қандай да сый құметке де лайық соғыс және тыл ардагерлерін қадіріне жетіп, ардақтау мақсатында ауылымыздың бақилық болған ардагерлерімізге арнайы дайындалған слайд-шоу көрсетілді. Мектебіміздің дирекоры Хамзин Руслан Амантайұлы тыл ардагерлерін мерекемен құттықтады.

 Осынау ұлан-ғайыр даламыз нені бастан кешірмеді дейсіз? Небір төңкеріс, небір көтеріліс, небір жеңіс пен жеңілісті, қызық пен қиындықты өткерді емес пе? Осыған орай, 8 сынып оқушылары «соғыста жазылған хаттар» атты пролог қойса, 11 сынып оқушысы Кенесова З «Солдатымын майданның» монологын оқып, көрермендердің көзіне жас үйірді.

 Сонымен қатар, мектебіміздің оқушылары дайындаған әдеби-монтаж ұсынылды. 7 сынып оқушылары «Соғыстан қайтқан солдаттар» әні, көрініспен қатар орын тапса, 9 сынып оқушылары соғыс әндерінен дайындаған «Попури» биін көрермендерге ұсынды. Соғыста қаза тапқан майдангерлерді еске алу мақсатында 1 минуттық үнсіздік жарияланды. 5 сынып оқушылары «Жойылсын жалғыз сөз соғыс деген!», Досумова Диана «Жеңіс туы желбіреп» әндерін шырқаса, мектеп ұжымының орындауында «Журавли» әні орындалып, Малтабар ауылының ардагерлері туралы дайындалған бейнеролик көрсетілді. Сонымен қатар, 6 сынып оқушылары мәнерлеп өлең оқып, «Катюша» әнін шырқап берді.

 Қорыта келе, 6 сынып оқушысы Әбішев Нұрислямның орындауында «Көк тудың желберегені» әні ұсынылып, «День победы» әнімен мерекелік іс-шараны аяқтай отырып, келген тыл ардагерлеріне игі тілектер айтылып, сыйлық ұсынылды.

9 сынып оқушысы

Боранбай Дильназ